Verslag oor Phiyega aan Zuma oorhandigPres. Jacob Zuma saam met regter Neels Claassen tydens die oorhandiging van die verslag in Pretoria. Foto: GCIS Pres. Jacob Zuma het Donderdag ŉ finale verslag ontvang oor genl. Riah Phiyega, geskorste nasionale polisiekommissaris, se geskiktheid om haar amp te beklee. Zuma het in September 2015 ŉ kommissie van ondersoek aangestel om Phiyega se bevoegdheid te ondersoek op aanbeveling van die Farlam kommissie van ondersoek, wat die Marikana-sterftes ondersoek het. Die Farlam-kommissie se verslag het aangedui Phiyega moet die grootste deel van die blaam dra vir operasionele flaters wat uiteindelik tot die dood van 34 mynwerkers gelei het. Phiyega is in Oktober 2015 met volle betaling geskors, hangende die uitkoms van die ondersoek. Dr Bongani Ngqulunga, Zuma se woordvoerder, het gesê regter Cornelis Johannes Claassen, voorsitter van die kommissie van ondersoek, het Donderdag die finale verslag aan Zuma oorhandig. “Pres. Zuma sal die verslag en sy aanbevelings bestudeer en die nodige stappe doen.” Van links is adv. Anusha Rawjee, regter Neels Claassen, pres. Jacob Zuma, adv. Liza Tsatsi en adv. Bernard Khuzwayo. Foto: GCIS Die oorhandiging van die finale verslag kom nadat City Press vroeër vandeesmaand berig het die verslag is reeds op 13 November voltooi. Die Sondagkoerant het verder berig die kommissie het bevind Phiyega is nie geskik vir haar pos nie en moet afgedank word. Daar is ook berig die soektog na ŉ nuwe nasionale polisiekommissaris het reeds begin. Die kommissie moes onder meer ondersoek of Phiyega, in samewerking met ander lede in die SAPD se leierskapstruktuur, die kommissie “mislei” het deur die feit te verberg dat hulle die taktiese operasie gedurende ŉ bestuursvergadering goedgekeur het ŉ dag voor die skietery. Die kommissie moes ook ondersoek of Phiyega, toe sy besluit het om die taktiese roete te volg, die “tragiese en katastrofiese gevolge” kon voorsien het. Indien Zuma besluit om Phiyega in die pad te steek, sal sy die derde agtereenvolgende nasionale polisiekommissaris wees wat afgedank word.